钦定古今图书集成/历象汇编/庶征典/第136卷 > 《南齐书》 > 《五行志》
## 钦定古今图书集成/历象汇编/庶征典/第136卷 > 《南齐书》 > 《五行志》

貌。《传》曰：“失威仪之制，怠慢骄恣，谓之狂，则不肃矣。下
不敬则上无威，天下既不敬，又肆其骄恣，肆之则不
从。夫不敬其君，不从其政，则阴气胜，故曰‘厥罚常雨
貌’。”《传》又曰：“上失节而狂，下怠慢而不敬，上下失道，轻
法侵制，不顾君上，因以荐饥。貌气毁，故有鸡祸。一曰，
水岁鸡多死，及为怪，亦是也。上下不相信，大臣奸宄”，
民为寇盗，故曰：“厥极恶。”一曰，民多被刑，或形貌丑恶，
风俗狂慢，变节易度，则为轻剽奇怪之服，故曰：“时则
有服妖。”

《貌。传》又曰：“危乱端见，则天地之异生。”木者青，故曰青
眚为恶祥。凡貌伤者，金沴木，木沴金，冲气相通
思心。《传》曰：“心者，土之象也。思心不睿，其过在瞀乱失
纪。风于阳则为阴，于阴则为大臣之象，专恣而气盛，
故罚常风。”心为五事主，犹土为五行主。一曰阴阳相
薄偏气，阳多为风，其甚也常风；阴气多者，阴而不雨，
其甚也常阴，一曰风，宵起而昼晦，以应常阴，同象也。
言《传》曰：言《易》之道，西方曰兑，为口。人君过差无度，刑
法不一，敛从其重，或有师旅亢阳之节，若动众劳民，
是言不从。人君既失众，政令不从，孤阳持治，下畏君
之重刑，阳气胜则旱象至，故曰：“厥罚常阳”也。

《言传》曰：“下既悲苦君上之行，又畏严刑而不敢正言，
则必先发于歌谣。歌谣，口事也。口气逆则恶言，或有
怪谣焉。”

《言传》曰：“言气伤则民多口舌，故有口舌之痾。金者白，
故有白眚。若有白，为恶祥。”

听《传》曰：“不聪之象”，见则妖生于耳，以类相动，故曰“有
鼓妖也。”一曰，声属鼓妖。

《传》曰：“皇之不极，是谓不建”，其咎在霿乱失听，故厥咎
霿思，心之咎亦霿。天者正万物之始，王者正万物之
始，失中则害天气，类相动也。天者转于下而运于上，
云者起于山而弥于天，天气动则其象应，故厥罚常
阴。王者失中，臣下强盛而蔽君明，则云阴亦众多而
蔽天光也。